Aet Maatee

Aet Maatee (sünninimi Aet Kalits; sündinud 10. novembril 1961 Tartus) on eesti kultuurikorraldaja, kauaaegne Eesti Laulu- ja Tantsupeo Sihtasutuse juht, nüüdne Pärnu Muuseumi juhataja.

Elukäik 
Ta lõpetas 1980. aastal Tartu 10. Keskkooli ja 1984. aastal Tallinna Pedagoogilise Instituudi kultuurihariduse erialal. 

Noore spetsialistina töötas ta Pärnu Vallikäärus ning Pärnu maakonna ja Pärnu linna kultuurijuhina. 2001. aastal läks ta tööle Kultuuriministeeriumi, kus tegeles kunstide osakonna juhataja asetäitjana 2002. aastal ettevalmistustega, et Eesti, Läti ja Leedu laulupidude traditsioon ning Kihnu kultuuriruum kantaks UNESCO kultuuripärandi nimistusse. 2003. aasta sügisest arvati need kaks Eesti kultuurifenomeni UNESCO kultuuripärandi nimistusse. 

1. septembril 2003 asus ta tööle Eesti Laulu- ja Tantsupeo Sihtasutuse juhatajana, kus töötas 31. oktoobrini 2020. Tema eestvedamisel valmistati sel perioodil ette ja viidi läbi seitse üleriigilist laulu- ja tantsupidu:
2004. aastal toimunud XXIV üldlaulupidu ja XVII üldtantsupidu;
2007. aastal toimunud X noorte laulu- ja tantsupidu „Ilmapuu lävel“;
2009. aastal toimunud XXV üldlaulupidu ja XVIII üldtantsupidu „Üheshingamine“;
2011. aastal toimunud XI noorte laulu- ja tantsupidu „Maa ja Ilm“;
2014. aastal toimunud XXVI üldlaulupidu ja XIX üldtantsupidu „Aja puudutus. Puudutuse aeg“;
2017. aastal toimunud XII noorte laulu- ja tantsupidu „Mina jään“;
2019. aastal toimunud XXVII üldlaulupidu ja XX tantsupidu „Minu arm“.

Aet Maatee korraldas ka 2022. aastal toimuva XIII noorte laulu- ja tantsupeo ettevalmistust. 1. detsembril 2020 asus ta tööle SA Pärnu Muuseumi juhatajana.

Poliitiline tegevus
 	
Ta kuulub alates 2014. aastast Sotsiaaldemokraatlikku erakonda.

23. novembril 2016 nimetati ta Mark Soosaare asendusliikmena Riigikogu liikmeks. Ta teatas 24. novembril 2016, et soovib jätkata tööd Eesti Laulu- ja Tantsupeo Sihtasutuse juhatajana ning astub Riigikogu liikme kohalt tagasi. Tema asendusliikmeks sai Inara Luigas.

Tunnustus
2002 Eesti Kultuurkapitali rahvakultuuri sihtkapitali aastapreemia (tulemuslik töö rahvakultuuri arendamisel)
2004 Valgetähe V klassi teenetemärk
2007 Eesti Kultuurkapitali rahvakultuuri sihtkapitali aastapreemia (noorte laulu- ja tantsupeo "Ilmapuu" korraldamine)
2009 aasta naine
2012 Pärnumaa vapimärk (Eesti Laulu- ja Tantsupeo Sihtasutuse juhataja)
2014 kodanikupäeva aumärk
2015 Oskar Kallase auhind
2020 Gustav Ernesaksa koorimuusika peastipendium
2020 Eesti Kultuurkapitali rahvakultuuri sihtkapitali aastapreemia (laulu- ja tantsupidude teenekale ning pühendunud tulehoidjale ja sädeinimesele)
2021 Valgetähe III klassi teenetemärk

Isiklikku
Tema isa oli Leedu etnograaf Izidorius Butkevičius ja ema oli etnograaf Vilve Kalits.

Viited

Välislingid
Aet Maatee: ma olen saanud tänatud ja suurim orden on Eesti inimeste usaldus Piret Kooli intervjuu, Klassikaraadio, 10. veebruar 2021
"Aet Maatee: laulu- ja tantsupidu on tugipunkt raskel ajal". Postimees, 6. juuli 2009
Intervjuu Meelis Kompusele, Tähelaev. ETV, 27. detsember 2009

Eesti kultuuritegelased
Eesti riigiametnikud
Eesti muuseumitöötajad
Tallinna Ülikooli vilistlased
Valgetähe V klassi teenetemärgi kavalerid
Valgetähe III klassi teenetemärgi kavalerid
Sündinud 1961